מלאכת מוחק 2

הלכה למעשה

נשמת אדם (לח:א)

תוס' (עג: ד"ה וצריך לעצים)

ירושלמי (ז:ב מוחק)

ש"ע ורמ"א (שמ:ג)

ט"ז (שמ:ב)

מ"א (שמ:ו)

דגול מרבבה (שם)

מ"ב (שמ:ט-יז)

חזון איש (סא:א)

שש"כ (יא:ז-ח:הע' ל,לא)

שש"כ (יד:כט:הע' פג)

נשמת אדם חלק ב-ג (הלכות שבת ומועדים) כלל לח סעיף א

א. ז"ל הטור סי' ש"מ וכן הוא ברמב"ם ורא"ש, נפל דיו על ספר ושעוה על הפנקס ומחק, אם יש במקומה כו'. והנה מלשון זה משמע שעיקר קפידא שימחוק שלא ע"מ לקלקל, וכמ"ש הרמב"ם שם: המוחק ע"מ לקלקל פטור, עכ"ל. משמע אבל כשאינו מקלקל, אף שאין בדעתו לכתוב רק שיש במקומו לכתוב ב' אותיות, חייב, וא"כ ע"כ צ"ל הא דאיתא במתני' והמוחק על מנת לכתוב ב' אותיות כו' לאו דוקא, אלא ר"ל על מנת שלא לקלקל, וכמ"ש הרמב"ם בהקורע ע"מ לתפור, וכתב הרמב"ם דקורע שלא ע"מ לקלקל חייב, עיין במלאכת קורע סי' ב' מה שכתבנו שם. ואף דבמשכן היה דוקא מוחק ע"מ לכתוב, הא קורע ג"כ היה שם על מנת לתפור, כדאמרינן בפ' כלל גדול, ואפ"ה לרמב"ם בקורע על מתו חייב, וא"כ ה"ה במוחק. אבל מלשון הרא"ש שכתב דעיקר החיוב בשביל מחשבת הכתיבה, ע"ש, משמע דמפרש הא דנפלה טפת דיו דר"ל בשביל לכתוב. ובתוספתא פרק (י"ב) [י"א הי"א] המוחק לקלקל פטור, אין לך שחייב אלא המוחק ע"מ לכתוב, והמוחק ע"מ לתקן כל שהוא חייב, עכ"ל, משמע דאם כוונתו לתקן אף על פי שאין כוונתו לכתוב, חייב, ומ"ש לתקן כל שהוא, אינו ר"ל דמוחק כ"ש, דבודאי שיעור המחיקה כדי לכתוב במקומה ב' אותיות, אלא כוונת התוספתא שיתקן איזה דבר. והרא"ש אזיל לשיטתו דפסק משאצ"ל פטור, וא"כ בקורע נמי פטור, אלא בעל מנת לתפור, וה"ה במוחק. אבל לרמב"ם דמשאצ"ל חייב אם אינו מקלקל, ה"ה במוחק. ולרא"ש צ"ע התוספתא, וצ"ל דהתוספתא אתיא כר"י. ומצאתי בא"ר שכתב סימן ש"מ ס"ק ו' מחלוקת בזה:

תלמוד ירושלמי (וילנא) מסכת שבת פרק ז הלכה ב

מחק אות אחת גדולה ויש במקומה כדי לכתוב שתי אותיות חייב. כתב אות אחת גדולה אף על פי שיש במקומה כדי לכתוב שתי אותיות פטור. רבי מנחם בי רבי יוסי אומר זה חומר במוחק מכותב שהמוחק על מנת לתקן חייב והכותב על מנת לקלקל פטור. יש שהוא כותב נקודה אחת וחייב עליה משום כותב ומשום מוחק. יש שהוא מוחק נקודה אחת וחייב עליה משום כותב ומשום מוחק. היך עבידא היה דל"ת ועשאו רי"ש. רי"ש ועשאו דל"ת חייב משום כותב ומשום מוחק.

קרבן העדה מסכת שבת פרק ז הלכה ב

יש שהוא כותב נקודה אחת וחייב עליה. אף על פי שאינו אלא הגהת אות א' הואיל וזהו תיקון הספר דאסור לאדם לשהות ספר שאינו מוגה משום אל תשכן באהליך עולה ה"ל ככתב אות אחת והשלימה לספר דחייב: